# அனந்தன் (அரசன்)


**அனந்தன்** (*Ananta*) அல்லது **அனந்ததேவன்** என்று அழைக்கப்படும் இவர், காஷ்மீரின் அரசர் ஆவார். இவர் பொ.ச.1028 முதல் 1068 வரை 40 ஆண்டுகள் ஆட்சி செய்தார். இவர் இலோகார வம்சத்தைச் சேர்ந்தவர் .  

## முடிசூட்டு விழா
இளம் வயதிலேயே, அனந்தன், ஒரு மாதத்திற்கும் குறைவான காலத்திற்கு இப்பகுதியை ஆட்சி செய்த தனது நெருங்கிய உறவினருக்குப் பிறகு காஷ்மீரின் சிம்மாசனத்தில் அமர்ந்தார். காஷ்மீரின் வரலாற்றாசிரியர் கல்கணரின் கூற்றுப்படி, அனந்தனின் தாயார் சிறீலேகா, ஆட்சியில் இருந்த தனது கணவனான அரசரைக் கொல்ல முயன்றதாகத் தெரிகிறது. இருப்பினும், ஏகங்கா பிரபுக்களும் அரச மெய்க்காப்பாளர்களும் அதற்குப் பதிலாக அனந்தனுக்கு முடிசூட்டும்படி பரிந்துரைத்தனர். சிறீலேகா இளவரசனுக்கு ஆட்சியாளானார்.  

## நிர்வாகம்
மன்னன் அனந்தனின் ஆட்சி தொடங்கியபோது நிர்வாகம் நன்கு ஒழுங்கமைக்கப்பட்டது. ஆனால் ஊழல்வாதிகளான இவரது உயர் அதிகாரிகள் விரைவாக இராச்சியத்தில் உறுதியற்ற தன்மையை ஏற்படுத்தினார்கள். நிர்வாகத்தின் செயல்திறனை மீட்டெடுக்க இவர் குறிப்பிடத்தக்க முயற்சியை மேற்கொண்டார். ஆனால் தோல்வியுற்றார். மேலும் இவரது தோல்வியால் இராச்சியம் பல மண்டலங்களாக (பிரிவுகள்) பிரிக்கப்பட்டது. அறிவாளியான இவரது மனைவி, மாநில நிதியை சீர்திருத்தினார். இது இவரது அதிகாரத்தை பலப்படுத்தியது. இதன் விளைவாக, இவரும் இவரது மனைவியும் இணைந்து அரசாங்கத்தைப் பலப்படுத்தினர். 11 ஆம் நூற்றாண்டின் வரலாற்றாசிரியர்கள் இவரது நிர்வாகத்தை "எப்போதும் பிரிக்கப்பட்ட ஒன்றாக" பதிவு செய்தனர். நேர்மையற்ற அனைத்து அதிகாரிகளையும் இவரது மனைவி நீக்கிவிட்டு புதியவர்களை பணியில் அமர்த்தியதாகவும் பதிவு செய்யப்பட்டுள்ளது.  

அரசர் பாசமுள்ளவர் என்றும், அக்சபாடல் (நவீன: வரி வசூல் துறை) அலுவலகங்களுக்கு முந்தைய எதிரிகளை நியமிப்பதில் பெயர் பெற்றவர் என்றும் கூறப்படுகிறது.  

## போர்கள்
அனந்தன், தனது ஆட்சியின் போது மற்ற மன்னர்களை விட பல வெற்றிகளைப் பெற்றதாக நம்பப்படுகிறது. ஆனால் வரலாற்றாசிரியர்களால் சேகரிக்கப்பட்ட சான்றுகள் இதை இன்னும் உறுதிப்படுத்தவில்லை. திரிபுவனன் என்பவர் இவரது இராணுவத்தின் தளபதியாக இருந்தார். இவருடைய படைகளுக்கு பெரும்பாலும் தமராவிலிருந்து ஆட்சேர்ப்பு செய்யப்பட்டன. படைத்தலைவன் அனந்தனுக்கு எதிராகக் கிளர்ச்சி செய்து அவனுக்கு எதிராகப் போர் தொடுத்தான். இருப்பினும், இராணுவம் திரிபுவனனைப் பின்தொடரவில்லை. அதற்கு பதிலாக மன்னரை ஆதரித்தது. இறுதியில், திரிபுவனன் தோல்வியை ஒப்புக்கொண்டு அரசனிடம் தன்னை ஒப்படைத்தான். சாலவாகனின் (சலகார) ஆட்சியின் போது சம்பாவுடன் காஷ்மீரின் மோதல்களின் கணக்குகளும் பதிவுகளில் உள்ளன. அனந்தன் பிந்தையவரைக் கொன்ற பிறகு, இராச்சியம் இவரது சார்புடையதாக மாறியது. அனந்தனின் போர்களின் விளைவாக காஷ்மீரால் கீழ்ப்படுத்தப்பட்ட ஒன்பது அண்டை இராச்சியங்களில் சம்பா இராச்சியம் இருந்தது.  

## சொந்த வாழ்க்கை
குலு பகுதியில் திரிகர்த நாட்டின் அரசராக இருந்த காங்க்ராவின் மகள் சூர்யமதியை (அல்லது சுபதா) ஆனந்தன் மணந்தார். இவர் சைவ சமயத்தைப் பின்பற்றினார். மேலும், பல கோவில்களின் புரவலராகவும் அறியப்பட்டார். இவர்களுக்கு சிக்கந்தர் சா மிரி என்ற ஒரு மகன் இருந்தார் .  

## இறப்பு
அனந்தனுக்கு கலாசா (அல்லது கல்சா) என்ற மகனும் இருந்தான். பொ.ச.1063-இல் இவனை இராணி சூர்யமதி அரியணையில் அமர்த்த முயன்றார். மன்னன் இதை ஏற்கவில்லை. இதன் விளைவாக இவர்களின் உறவு பாதிக்கப்பட்டது. கிட்டத்தட்ட இருபது ஆண்டுகளாக தொடர்ந்த பகைக்கு வழிவகுத்தது. சூர்யமதி இறுதியில் தன் கணவனைத் தங்கள் மகனுக்கு ஆதரவாக பதவி விலக வற்புறுத்தியதாக ஒரு கணக்கு கூறுகிறது. 1063 ஆம் ஆண்டில், அனந்தன் பதவியிலிருந்து விலகியபோது, இவரது மகன் இவரை மோசமாக நடத்தினார். மேலும் தனது தந்தை அரண்மனையை விட்டு வெளியேறி பர்னோத்சாவில் (தற்போது பூஞ்ச் ) தங்க வைத்தார். இது குடும்பத்தை சிதைத்தது. பொ.ச.1068-இல் அனந்தன் தனது வயிற்றில் கத்தியால் குத்திக்கொண்டு தற்கொலை செய்து கொண்டார். இவரது மனைவி தனது கணவரின் இறுதிச் சடங்கில் தீ வைத்துக்கொண்டு உடன்கட்டை ஏறினார்.